Msitu wenye nyoka

﻿Msitu wenye  nyoka  

Kijiji cha Sinyaire kimezungukwa na  milima na misitu. Nyoka wengi huishi  ndani ya misitu hiyo.  Wanakijiji walimwita Unyalego nyoka  aliyekuwa mkubwa zaidi. Nyoka huyo  aliwameza mbuzi na kondoo wakiwa  wazima.  
Siku moja, Apiyo, Ajoh na Atieno  walienda msituni kutafuta kuni.  Bibi aliwaonya, "Jihadharini na  Unyalego. Msichukue chochote kutoka  msituni ila kuni."  
Wasichana hao walifunganya maziwa,  ndizi, viazi vitamu na maji.  Wakachukua kamba za kufungia kuni  na panga kali.  Wakaondoka kwenda msituni.  
Walipokuwa njiani, Ajoh, Apiyo na  Atieno waliongea na kucheka.  Ghafla, Apiyo alisema, "Kimya!  Tunakaribia anakoishi Unyalego." 
Ajoh hakuzingatia onyo la bibi. Atieno  aliwaita, "Tazameni, hapa kuna meno  ya Unyalego ya dhahabu.  Tuyachukue?"  Apiyo aliwakumbusha, "Msisahau  kwamba bibi alituonya tusichukue  chochote kutoka msituni ila kuni."  
Ajoh akajibu, "Simwamini bibi.  Nadhani alisema hivyo ili atuzuie  kuchukua tunachotaka. Najua  anatuonea wivu. Mimi nitayachukua  hayo meno ya dhahabu."  Dada zake walikuwa na wasiwasi  wakamwonya Ajoh lakini, hakujali.  
Baadaye, Unyalego alikuja kutafuta  meno yake. Alikasirika alipoyakosa.  Aliwasikia Ajoh, Apiyo na Atieno  wakizungumza na kucheka.  Akajificha kando ya njia ambayo  wasichana wale wangepitia.  
Walipokwisha kuzikusnaya kuni,  walizibeba vichwani. Ghafla, wakasikia  "Hzzzzzzzzz!"  Walimwona Unyalego akiwa kinywa  wazi, tayari kuwameza. Waliogopa  sana wakajaribu kujificha.  
Unyalego akawauliza, "Ni nani  aliyeyachukua meno yangu ya  dhahabu?" Walipokosa kumjibu,  Unyalego akaamua kuwadadisi  wasichana hao.  Akasema, "Ninataka muimbe wimbo.  Yule atakayeimba bila kukosea,  atakuwa hana hatia na ataenda  nyumbani na kuni zake. Atakayekosea,  ndiye aliye na hatia na atakuwa  chakula changu kwa siku tatu zijazo!"  
Apiyo aliimba kwanza kwa sauti  nyororo:  Sio mimi, sio mimi niliyeiba meno,  aliyeyaiba yuko hapo nyuma aaaah.  Kisha Atieno akaimba:  Sio mimi, sio mimi niliyeiba meno,  aliyeyaiba yuko hapo nyuma aaaah.  
Mwishowe, ilikuwa zamu ya Ajoh. Kwa  uwoga alisongea mbele na kuanza  kuimba:  S.i.o mi-mi, s.i.o.  Aliimba vibaya akashindwa  kuyatamka maneno sawa. Unyalego  akamkemea, "Mbona huimbi vizuri  kama wengine?"  
Papo hapo, Unyalego akammeza  Ajoh.  Atieno na Apiyo walikimbia kuwaeleza  wanakijiji yaliyotokea.  

Source www.africanstorybook.org